b'\n_START_ARTICLE_\nTy\xc3\xb6mies (Yhdysvallat)\n_START_PARAGRAPH_\nTy\xc3\xb6mies (aluksi Amerikan Suomalainen Ty\xc3\xb6mies) oli Yhdysvalloissa vuosina 1903\xe2\x80\x931950 ilmestynyt amerikansuomalainen sanomalehti. Se toimi ensin sosialistien ja 1920-luvun alusta l\xc3\xa4htien kommunistien \xc3\xa4\xc3\xa4nenkannattajana. Massachusettsin Worcesterissa perustettu lehti siirrettiin vuonna 1904 Michiganin Hancockiin. Vuodesta 1914 l\xc3\xa4htien se ilmestyi Wisconsinin Superiorissa. Ty\xc3\xb6mies ja Yhdysvaltojen it\xc3\xa4rannikolla julkaistu Eteenp\xc3\xa4in yhdistettiin vuonna 1950 Superiorissa ilmestyneeksi Ty\xc3\xb6mies\xe2\x80\x93Eteenp\xc3\xa4in -lehdeksi.\n_START_SECTION_\nLehden alkuvaiheet\n_START_PARAGRAPH_\nTy\xc3\xb6mies sai alkunsa Massachusettsin Worcesterissa, jonne oli vuonna 1903 perustettu Amerikan Suomalainen Ty\xc3\xb6v\xc3\xa4en Kirjapaino-Osakeyhti\xc3\xb6 sosialistisen Uusi Meik\xc3\xa4l\xc3\xa4inen -pilalehden painamista varten. Yhti\xc3\xb6n johtokunta p\xc3\xa4\xc3\xa4tti ryhty\xc3\xa4 julkaisemaan Amerikan Suomalainen Ty\xc3\xb6mies -nimist\xc3\xa4 sosiaalidemokraattista sanomalehte\xc3\xa4, jonka toimittajaksi palkattiin Suomen Ty\xc3\xb6miehen entinen taloudenhoitaja Vihtori Kosonen. Lehden n\xc3\xa4ytenumero ilmestyi nelisivuisena ja viisipalstaisena 20. hein\xc3\xa4kuuta 1903. Sen alkuvaiheisiin liittyv\xc3\xa4t riidat syksyll\xc3\xa4 1903 perustetuissa Imatra-liitossa ja Amerikan Suomalaisessa Ty\xc3\xb6v\xc3\xa4enliitossa, joissa kurikkalaisilla utopistisilla sosialisteilla oli omat kannattajansa. Marraskuussa j\xc3\xa4rjestyss\xc3\xa4 yhti\xc3\xb6kokouksessa enemmist\xc3\xb6 p\xc3\xa4\xc3\xa4tti, ett\xc3\xa4 \xe2\x80\x9dlehti toimitetaan puhtaasti kansainv\xc3\xa4lisen ty\xc3\xb6v\xc3\xa4enliikkeen (sosialidemokratisen) puolueohjelman mukaisesti\xe2\x80\x9d._NEWLINE_Kes\xc3\xa4ll\xc3\xa4 1904 lehti siirrettiin Michiganin Kuparisaarella sijaitsevaan Hancockiin, jossa sen kustantajaksi perustettiin Ty\xc3\xb6mies Kustannusyhti\xc3\xb6 -niminen osakeyhti\xc3\xb6. Nelisivuinen ja seitsenpalstainen lehti alkoi ilmesty\xc3\xa4 Hancockissa 16. elokuuta. Samalla sen nimi lyhentyi Ty\xc3\xb6mieheksi. Amerikan sosialistipuolueen linjalle asettuneen lehden toimittajaksi tuli joulukuussa 1904 Kaapo Murros, joka oli ty\xc3\xb6skennellyt Siirtolaisessa sek\xc3\xa4 Suomessa muun muassa P\xc3\xa4iv\xc3\xa4lehdess\xc3\xa4. H\xc3\xa4nen apunaan toimituksessa ty\xc3\xb6skenteli Alex Halonen. Kustannusyhti\xc3\xb6n talous alkoi lujittua J. A. Harpetin tilalle taloudenhoitajaksi tulleen V. S. Holmstenin johdolla. Vuonna 1905 Ty\xc3\xb6mies hankki ensimm\xc3\xa4isen latomakoneen ja muutti omaan toimitaloon. Lehden koko laajeni kahdeksansivuiseksi ja kuusipalstaiseksi, ja vuoden 1907 alussa se muuttui viikkolehdest\xc3\xa4 kolmip\xc3\xa4iv\xc3\xa4iseksi. Tilaajam\xc3\xa4\xc3\xa4r\xc3\xa4 ylitti 4\xc2\xa0000:n rajan syksyll\xc3\xa4 1906 ja oli vuonna 1907 jo yli 5\xc2\xa0000.\n_START_SECTION_\nSuomalaisen Sosialistij\xc3\xa4rjest\xc3\xb6n \xc3\xa4\xc3\xa4nenkannattaja\n_START_PARAGRAPH_\nAmerikan Suomalaisen Sosialistij\xc3\xa4rjest\xc3\xb6n perustamiskokouksessa elokuussa 1906 sen \xc3\xa4\xc3\xa4nenkannattajiksi hyv\xc3\xa4ksyttiin Ty\xc3\xb6mies ja Massachusettsin Fitchburgiin vuonna 1905 perustettu Raivaaja. Kokouksessa keskusteltiin lehtien hallinnan siirt\xc3\xa4misest\xc3\xa4 j\xc3\xa4rjest\xc3\xb6lle, mutta koska niiden julkaisuyhti\xc3\xb6t olivat p\xc3\xa4\xc3\xa4osin sen paikallisosastojen omistuksessa, tilanne p\xc3\xa4\xc3\xa4tettiin j\xc3\xa4tt\xc3\xa4\xc3\xa4 ennalleen._NEWLINE_Murroksen palattua Suomeen vuonna 1906 Ty\xc3\xb6miehen toimituksessa ty\xc3\xb6skenteliv\xc3\xa4t Toivo Hiltunen ja W. W. (V\xc3\xa4in\xc3\xb6) Korhonen (Vennu Kari). Lehden laajennuttua kolmip\xc3\xa4iv\xc3\xa4iseksi sen ensimm\xc3\xa4iseksi vastaavaksi toimittajaksi valittiin suomalaisissa ty\xc3\xb6v\xc3\xa4enlehdiss\xc3\xa4 ty\xc3\xb6skennellyt Aku Rissanen ja taloudenhoitajaksi kaupallisen koulutuksen saanut Juhani Nummivuori. Vuoden 1908 alusta vastaavana toimittajana ty\xc3\xb6skenteli Severi Alanne, joka kehitti Ty\xc3\xb6miest\xc3\xa4 uutislehden suuntaan. H\xc3\xa4net korvasi vuonna 1909 radikaali John V\xc3\xa4lim\xc3\xa4ki. Vuonna 1911 vastaavaksi toimittajaksi valittiin syndikalistista suuntausta edustanut Leo Laukki. H\xc3\xa4nen jouduttua eroamaan vuonna 1912 vastaavana  toimittajana ty\xc3\xb6skenteli v\xc3\xa4liaikaisesti O. A. Sarell, kunnes kev\xc3\xa4\xc3\xa4ll\xc3\xa4 1913 teht\xc3\xa4v\xc3\xa4\xc3\xa4n valittiin j\xc3\xa4lleen Aku Rissanen. Muita toimittajia olivat n\xc3\xa4in\xc3\xa4 vuosina Santeri M\xc3\xa4kel\xc3\xa4, A. F. Lappi, Einari Ter\xc3\xa4s, John (Jukka) Salminen, Lars Florell, Richard Pesola, Sakarias Kankaanp\xc3\xa4\xc3\xa4, Eemeli Parras, John Korpi, E. V. Latvala, Matti Kangas, Leo Mattson, Alex Sevo, J. W. Meril\xc3\xa4inen ja Elis Sulkanen (Sulo). Toimituskunnan kokonaisvahvuus kohosi vuonna 1913 yhdeks\xc3\xa4\xc3\xa4n henkil\xc3\xb6\xc3\xb6n._NEWLINE_Vuonna 1909 Ty\xc3\xb6miehelle hankittiin uusi pikapainokone. Se  sijoitettiin Kansankoti-yhti\xc3\xb6n ostamaan rakennukseen, johon koko lehti muutti seuraavana vuonna. Tilaajam\xc3\xa4\xc3\xa4r\xc3\xa4 nousi yli 8\xc2\xa0000:n vuoden 1910 alussa ja saavutti seuraavana syksyn\xc3\xa4 10\xc2\xa0000:n rajan. Maaliskuussa 1911 Ty\xc3\xb6mies muuttui kuusip\xc3\xa4iv\xc3\xa4iseksi, ja vuoteen 1913 menness\xc3\xa4 sen levikki kohosi yli 12\xc2\xa0000 tilaajan. Latomon ja kirjapainon koneita uudistettiin, henkil\xc3\xb6kuntaa laajennettiin ja Duluthiin, Ishpemingiin ja Minnesotan Virginiaan perustettiin haarakonttorit. Vuonna 1911 solmittiin sopimus United Press -uutistoimiston kanssa, mutta Hancockin syrj\xc3\xa4inen sijanti aiheutti usein my\xc3\xb6h\xc3\xa4stymisi\xc3\xa4 uutisv\xc3\xa4lityksess\xc3\xa4 kuten esimerkiksi Titanicin haaksirikosta kerrottaessa. Lehden ulkon\xc3\xa4k\xc3\xb6\xc3\xa4 pyrittiin el\xc3\xa4v\xc3\xb6itt\xc3\xa4m\xc3\xa4\xc3\xa4n piirroksilla.\n_START_SECTION_\nJ\xc3\xa4rjest\xc3\xb6hajaannus ja muutto Superioriin\n_START_PARAGRAPH_\nVuonna 1913 Kuparisaarella puhkesi kaivosty\xc3\xb6l\xc3\xa4isten lakko, jonka keskipisteeseen Ty\xc3\xb6mies pian joutui. Lehden Hancockin toimitalo Kansankoti toimi lakkolaisten p\xc3\xa4\xc3\xa4majana. Kaivosyhti\xc3\xb6n rikkurit ja asemiehet suunnittelivat sen valtaamista ja h\xc3\xa4vitt\xc3\xa4mist\xc3\xa4 ja poliisi pid\xc3\xa4tti osan Ty\xc3\xb6miehen ty\xc3\xb6ntekij\xc3\xb6ist\xc3\xa4. Lehti jatkoi kuitenkin ilmestymist\xc3\xa4\xc3\xa4n lakkolaisten \xc3\xa4\xc3\xa4nenkannattajana ja sen painosta julkaistiin tiedotteita my\xc3\xb6s muilla kielill\xc3\xa4._NEWLINE_H\xc3\xa4vitty lakko k\xc3\xa4rjisti entisest\xc3\xa4\xc3\xa4n Amerikan Suomalalaisen Sosialistij\xc3\xa4rjest\xc3\xb6n suuntataisteluja, jotka huipentuivat Ty\xc3\xb6miehen yhti\xc3\xb6kokouksessa toukokuussa 1914. J\xc3\xa4rjest\xc3\xb6n radikaali syndikalistisiipi k\xc3\xa4rsi kokouksessa tappion ja lehti j\xc3\xa4i sosiaalidemokraattien k\xc3\xa4siin. H\xc3\xa4vinnyt siipi perusti sen j\xc3\xa4lkeen lehdekseen Duluthissa ilmestyneen Sosialistin, joka my\xc3\xb6hemmin sai nimen Industrialisti._NEWLINE_Lakon j\xc3\xa4lkeen Ty\xc3\xb6miehen toiminta Hancockissa k\xc3\xa4vi mahdottomaksi muun muassa paikallisen elinkeinoel\xc3\xa4m\xc3\xa4n ilmoitusboikotin takia. Lehti p\xc3\xa4\xc3\xa4tettiin siirt\xc3\xa4\xc3\xa4 Duluthin naapurikaupunkiin Wisconsinin Superioriin, jossa ensimm\xc3\xa4inen numero ilmestyi 10. lokakuuta 1914. Ty\xc3\xb6mies Society -nimen ottaneen kustannusyhti\xc3\xb6n henkil\xc3\xb6st\xc3\xb6\xc3\xa4 supistettiin, ja uuden taloudenhoitajan Matti Tenhusen johdolla se muuttui nopeasti j\xc3\xa4lleen kannattavaksi. Viiden vuoden kuluttua Ty\xc3\xb6mies omisti Superiorissa kolmikerroksisen liiketalon ja uusitun kirjapainokoneiston t\xc3\xa4ysin velattomana. Lehden p\xc3\xa4\xc3\xa4toimittajana ty\xc3\xb6skenteli muuton j\xc3\xa4lkeen sosialistipuolueen virallista suuntaa noudattanut Moses Hahl.\n_START_SECTION_\nKommunistien puoluelehti\n_START_PARAGRAPH_\nLokakuun vallankumouksen j\xc3\xa4lkeen Ty\xc3\xb6mies omaksui p\xc3\xa4\xc3\xa4toimittajansa Eemeli Parraksen (1917\xe2\x80\x931920) johdolla radikaalin vasemmistosuuntauksen ja v\xc3\xa4hitellen siit\xc3\xa4 tuli kommunistisen liikkeen \xc3\xa4\xc3\xa4nenkannattaja. Lehden my\xc3\xb6hempiin vaiheisiin liittyv\xc3\xa4t kommunistien puoluehajaannus ja taistelu amerikansuomalaisesta osuustoimintaliikkeest\xc3\xa4 1920- ja 1930-lukujen vaihteessa, Neuvostoliiton tarkoitusperien tukeminen talvisodan aikana sek\xc3\xa4 toisen maailmansodan j\xc3\xa4lkeiset kommunistivainot._NEWLINE_Ty\xc3\xb6miehen p\xc3\xa4\xc3\xa4toimittajina ty\xc3\xb6skenteliv\xc3\xa4t Parraksen j\xc3\xa4lkeen George Halonen (1921\xe2\x80\x931923), Henry Koski (1923\xe2\x80\x931926), Knut Einar Heikkinen (1926\xe2\x80\x931928), Henry Puro (1928\xe2\x80\x931929), Tatu (Taavi) Heino (1929\xe2\x80\x931931), Leo Mattson (1931\xe2\x80\x931935 ja 1945\xe2\x80\x931950), Richard Pesola (1935\xe2\x80\x931937) ja Matti Wiitala (1937\xe2\x80\x931944). Liikkeenhoitajina toimivat Tenhusen j\xc3\xa4lkeen Oscar Corgan, Theodore M\xc3\xa4ki, William Marttila, Otto Wallin, Paul Voimala, John Hautala, Hugo Paasikivi ja Ernest Koski. _NEWLINE_Lehden levikki oli enn\xc3\xa4tykselliset 15\xc2\xa0500 kappaletta vuonna 1919, 13\xc2\xa0700 vuonna 1930 ja 5\xc2\xa0000 vuonna 1950. 1920-luvun lopulla Ty\xc3\xb6miehen teknisesti hyvin varustettu julkaisuyhti\xc3\xb6 mainosti olevansa \xe2\x80\x9dsuurin ty\xc3\xb6l\xc3\xa4isten omistama ja kontrolleeraama kustannusliike Amerikassa\xe2\x80\x9d. Suomenkielisen lukijakunnan v\xc3\xa4hentyess\xc3\xa4 kommunistilehtien yhdist\xc3\xa4minen alkoi jo 1930-luvun puolessav\xc3\xa4liss\xc3\xa4 k\xc3\xa4yd\xc3\xa4 taloudellisista syist\xc3\xa4 tarpeelliseksi. Ty\xc3\xb6mies ja New Yorkin osavaltion Yonkersissa ilmestynyt Eteenp\xc3\xa4in yhdistettiin elokuussa 1950. Niiden tilalle perustettiin Superiorissa vuoteen 1998 saakka ilmestynyt Ty\xc3\xb6mies\xe2\x80\x93Eteenp\xc3\xa4in.\n_START_SECTION_\nMuut julkaisut\n_START_PARAGRAPH_\nTy\xc3\xb6miehen julkaisuyhti\xc3\xb6 kustansi my\xc3\xb6s muita lehti\xc3\xa4 sek\xc3\xa4 suuren m\xc3\xa4\xc3\xa4r\xc3\xa4n kirjallisuutta. Alkuvaiheessa se julkaisi englanninkielist\xc3\xa4 viikkolehte\xc3\xa4 Wage Slave, vuosina 1905\xe2\x80\x931906 kuukausilehte\xc3\xa4 Soihtu, vuodesta 1911 l\xc3\xa4htien pilalehti Lapatossua ja vuosina 1912\xe2\x80\x931921 maatalous- ja osuustoimintalehte\xc3\xa4 Pelto ja Koti. Lukuisten tilap\xc3\xa4isjulkaisujen nimi\xc3\xa4 ovat K\xc3\xb6yh\xc3\xa4list\xc3\xb6n Nuija, Ty\xc3\xb6miehen Joulu, Ty\xc3\xb6v\xc3\xa4en Kalenteri, Vappu, Punainen Juhannus, Uuden Ajan Soihtu ja Luokkataistelijan Asevarasto. Kirjallisuutta julkaistiin usein yhteisty\xc3\xb6ss\xc3\xa4 muiden ty\xc3\xb6v\xc3\xa4enliikkeen kustantajien kanssa. Ty\xc3\xb6miehen omista kirjajulkaisuista suurisuuntaisin on V. S. Alanteen Suomalais-englantilainen sanakirja.'